Magister Philippus, officialis curie Senon., omnibus ad quos littere iste pervenerint, in Domino salutem. Notum facimus quod constitutis in presentia nostra venerabili viro Bartholomeo, subdecano Carnotensis, ex una parte, et canonicis altaris Beate-Marie de ecclesia Senonensi, ex altera, scilicet Stephano, Willelmo, Andrea, Fulcone, hinc inter fuit recognitum inter ipsos ad invincem, de communi consensu hujusmodi pactiones intervenisse. Prefatus Bartholomeus habebit in vita sua prata sita apud Gisiacum, que sunt altaris prenotati, et ipsis reddet annuatim, quamdiu vixerit, dictis canonicis, vel eorum successoribus, centum solidos parisienses de proventibus stallorum suorum que sunt contigua muro turris ecclesie Senonensis et muro curie domine archiepiscopi Senonensis. De his autem centum solidis annuatim solventur ipsis canonicis quinquaginta solidos infra octavas Natalis Domini, et quinquaginta solidos infra octavas nativitatis Beati-Johannis-Baptiste. Quod si forte contigerit quocumque casu emergente eos non posse habere pecuniam prescriptam de eisdem stallis: memoratus Bartholomeus tenebitur eis solvere de aliis rebus suis summam prenominatam, annuatim, terminis constitutis. Si, vero, contigerit ipsum obire jam solutis quinquaginta prioribus solidis qui reddi debent infra octavas Natalis Domini, heredes vel legatarii ejus habebunt fena dictorum pratorum si solverint quinquaginta solidos parisienses canonicis prenotatis infra octavas sequentis Sancti-Johannis-Baptiste proximas, post obitum ipsius. Post decessum, vero, ejusdem Bartholomei, prata libere et sine contradictione revertentur ad predictum altare. Actum, mense junio, anno Domini Mº CCº nono.